Pe la începutul anilor '90, Madonna s-a concentrat pe o serie de lansări provocatoare, printre care se numără cartea "Sex", albumul "Erotica", inspirat de sadomasochism, și thrillerul erotic "Prețul trupului", toate acestea fiind datorate „furiei și mâniei” din interiorul cântăreței. Cu toate acestea, solista a trăit o viață mai calmă la începutul noului mileniu alături de soțul ei, Guy Ritchie, și copii ei, Lourdes și Rocco. Potrivit biografului J. Randy Taraborrelli, prezența lui Ritchie în viața Madonnei a avut un efect calmant asupra cântăreței, făcând-o mai matură și liniștindu-i temperamentul. Concentrându-se pe cariera ei muzicală, Madonna a fost ocupată pe tot parcursul anului 2001 cu turneul Drowned World. Pe 11 septembrie 2001, atentatori sinucigași au deturnat două avioane comerciale către complexul World Trade Center, ducând la moartea a aproximativ 3000 de persoane. Evenimentul a avut un efect profund asupra societății americane, starea culturală fiind tulbură și paranoică. Oamenii, inclusiv Madonna, au început să își pună întrebări cu privire la cultura lor și visul american, acesta fiind un ideal de lungă durată pentru multe persoane. Atunci când solista a început să lucreze la cel de-al nouălea ei album de studio, "American Life", aceasta își dorea răspunsuri la întrebările ei, și un răspuns adecvat pentru catastrofa de la 11 septembrie și războiul din Irak care a urmat în anul 2003. Cântăreața a considerat că lunile care au urmat după război ar aduce o atmosferă încărcată politic în întreaga țară, dorindu-și să exprime asta în înregistrare.